***Кадерле Бөек Ватан сугышы ветераннары,***

***тыл хезмәтчәннәре! Хөрмәтле биектаулылар!***

*Биектау муниципаль район Советы, башкарма комитеты һәм шәхсән үз исемемнән барыгызны да илебезнең төп бәйрәме – Бөек Җиңү көне белән тәбрик итәм!*

*Бүген без, күпмилләтле халкыбызның Бөек Ватан сугышында Җиңүенең 70 еллыгын каршылыйбыз, фронтлардагы һәм тылдагы батырлыгына олы хөрмәтебезне күрсәтәбез. 9 Май – һәммәбез өчен дә иң кадерле көн, шатлык һәм кайгы яшьләре, җан әрнүе һәм горурлык бергә кушыла торган үзенчәлекле бәйрәм.*

*Ватаныбызга явызларча басып кергән дошманны Җиңүгә илтүче юл озын һәм кыенлыклар тулы булган. Күптән үткән сугыш чоры турындагы истәлекләр, элеккечә үк, һәрберебезнең йөрәгендә яши.*

*Бүгенге тыныч тормышыбыз һәм бездән соңгы буыннарның якты киләчәге өчен бик кыйммәт түләдек. Биектау районыннан фронтка 17 меңнән артык кешене озатканнар. Аларның 10 меңнән артыгы яу кырларында һәлак булган.*

*Фронтовиклар, тыл хезмәтчәннәре, сугыш чоры балалары безнең имин киләчәгебез хакына бар көчләрен һәм сәламәтлекләрен биргән. Әле бүген дә сез, хәлегездән килгәнчә, үсеп килүче буынны тәрбияләүгә үз өлешегезне кертәсез, районның иҗтимагый тормышында актив катнашасыз. Сезгә нинди генә рәхмәтләр әйтсәк тә, аз булыр кебек. Без сезнең алда түләп бетермәслек бурычлы, шуңа күрә сезгә лаеклы булырга тырышырбыз, Ватанга җанны-тәнне кызганмыйча хезмәт куярга, үз-үзеңне корбан итәргә, намуслылыкка сездән өйрәнербез.*

*Майның бу якты көнендә безнең йөрәкләргә Ватаныбыз белән, ватандашларыбызның каһарманлыгы һәм батырлыгы, аларның туган җиргә риясыз мәхәббәте белән горурлану хисләре тула. Ветераннар буыны якты дөньядан китеп бара. Хәзер Биектау районында 30 сугыш ветераны һәм инвалиды, 781 тыл хезмәтчәне, үлгән һәм һәлак булган сугыш ветераннарының 227 тол хатыны, Ленинград блокадасын кичергән 1 кеше, фашист концлагерьларында тоткын булган 1 кеше яши. Илебез өчен, һәркайсыбыз өчен шулкадәр зур батырлыклар кылган бу кешеләргә без чиксез рәхмәтле!*

*Ветераннарны кайгырту район җитәкчелегенең өстенлекле бурычларыннан санала, бер генә сугыш ветераны да игътибардан читтә калмый. Сугышта катнашкан кешеләрнең гаиләләре, федераль программа буенча, бөтен уңайлыклары булган фатирлар белән тәэмин ителде. Ветераннар – мәктәпләрдә, балалар бакчаларында, мәдәният учреждениеләрендә кадерле һәм көтелгән кунак. Быел фронтовикларга һәм тыл хезмәтчәннәренә, тантаналы шартларда, “1941 – 1945 елгы сугышта Җиңүнең 70 еллыгы” медале, Татарстан Республикасы Президентының бүләкләре һәм сувенирлары тапшырылды.*

*Хөрмәтле ветераннарыбызга һәм районда яшәүчеләрнең барысына да чын күңелемнән сәламәтлек, рухи күтәренкелек, бәхетле тормыш һәм гаилә иминлеге телим. 1945 нче елның Җиңү алып килгән язы тынычлыкның – сугышны, яшәүнең үлемне җиңүе символы буларак, безгә яңа көчләр бирсен, шатлык бүләк итсен. Сугыш ялкыны җиребезне беркайчан да көйдермәсен, ә күгебез һәрвакыт аяз булсын.*

*9 Майда без, чәчәкләр тотып, Геройлар аллеясындагы Мәңгелек ут янына, авыллардагы обелисклар һәм һәйкәлләр янына барырбыз да туганнарыбызның, авылдашларыбызның исемнәрен хәтергә төшерербез, аларны бер минутлык тынлык белән искә алырбыз.*

*Сугыштан әйләнеп кайтмаган якташларыбызга да, бу истәлекле юбилейга кадәр яши алмаганнарына да – мәңгелек дан! Кадере һичкайчан җуелмас бәйрәм белән! Җиңү көне белән!*

*Рөстәм Кәлимуллин,*

*Биектау муниципаль районы башлыгы,*

*“Бердәм Россия” партиясенең җирле бүлекчәсе секретаре*